KIRJALLINEN KYSYMYS E-1050/02 esittäjä(t): Christopher Heaton-Harris (PPE-DE) komissiolle. Omat varat, passitusjärjestelmä mukaan lukien.



Virallinen lehti nro 028 E , 06/02/2003 s. 0066 - 0067



KIRJALLINEN KYSYMYS E-1050/02 esittäjä(t): Christopher Heaton-Harris (PPE-DE) komissiolle (17. huhtikuuta 2002) Aihe: Omat varat, passitusjärjestelmä mukaan lukien Onko 1. heinäkuuta 2001 voimaan astuneella passitusmenettelyä koskevan komission asetuksen (ETY) N:o 2454/93(1) muutoksella ollut havaittavaa merkitystä passitusjärjestelmän sisällä tapahtuvien petosten vähentämisessä? Voiko komissio vahvistaa, että uusi tietokoneistettu passitusjärjestelmä (NCTS) on 1. heinäkuuta 2003 lähtien käytössä kaikissa ETA-valtioiden, ehdokasvaltioiden ja jäsenvaltioiden passituksia käsittelevissä tullivirastoissa? Ottaen huomioon, että valmisteveron alaiset tuotteet aiheuttivat merkittävän määrän petoksia passitusmenettelyssä, voiko komissio selittää, miksi se haluaa käyttää 35 miljoonaa euroa yhteisön varoja kehittääkseen erillisen järjestelmän valmisteveron alaisten tuotteiden liikkumisen ja valvonnan tietokoneistamiseksi (2), kun se on jo kehittänyt viimeksi kuluneiden kahdeksan vuoden aikana uuden tietokoneistetun passitusjärjestelmän petosten torjumiseksi? (1) EYVL L 253, 11.10.1993, s. 1. (2) KOM(2001) 466 lopullinen EYVL C 51 E, 26.2.2002, s. 372. Frederik Bolkesteinin komission puolesta antama vastaus (28. toukokuuta 2002) Komission asetuksen (EY) N:o 2787/2000(1) yleistavoitteena on torjua sääntöjenvastaisuuksia, mutta kaikilla sen osilla ei ole suoraa vaikutusta petosten vähentämiseen. Sellaisia vaikutuksia voi olla, mikäli toimijan velvollisuudet on määritelty selvästi laissa mutta ne eivät ole mitattavissa. Muiden tekijöiden, kuten järjestelmän parannetun hallintorakenteen, jonka joitakin osia on sovellettu vasta vuoden 2002 alusta, osalta on ennenaikaista tehdä arviota. Komissio on ponnistellut merkittävästi ja jatkaa edelleen ponnistelujaan uuden tietokoneavusteisen passitusjärjestelmän (NCTS) nopean käyttöönoton varmistamiseksi. Se on tarjonnut kaiken tarvittavan keskitetyn tuen kuten yhteiset ohjelmistot, help-desk-palvelun, järjestänyt koordinointikokouksia, seminaareja ja työpajoja. Lisäksi on hyödynnetty kaikki tilaisuudet sen korostamiseksi jäsenvaltioille, että niiden olisi pidettävä NCTS:n käyttöönottoa ensisijaisena tavoitteena. Toukokuussa 2001 komissio järjesti NCTS-hankkeiden esittelytilaisuuden, johon kutsuttiin parlamentin ja jäsenvaltioiden edustajia. Aivan äskettäin sisämarkkinoista, verotuksesta ja tulliliitosta vastaava komission jäsen otti asian esille kirjeessään jäsenvaltioiden valtiovarainministereille ja sisämarkkina-asiain neuvostossa. Erityisesti parlamentille on tiedotettu asiasta edellä mainitun komission jäsenen kirjeellä parlamentin puhemiehelle Pat Coxille sekä talousarvion valvontavaliokunnan puheenjohtajalle Diemut Theatolle. Komissio on täyttänyt kaikki lainsäädäntöön perustuvat ja tekniset velvollisuutensa. Se kehottaa jäsenvaltioita ja kaupan alan toimijoita täyttämään puolestaan velvollisuutensa NCTS-järjestelmän saattamiseksi täysin toimintakykyiseksi. Valtiovarainministereiltä toistaiseksi saadun palautteen perusteella jäsenvaltiot saanevat NCTS-järjestelmän käyttöön Tulli 2002 -päätöksessä asetettuun määräpäivään 1. heinäkuuta 2003 mennessä. Lisäksi komissio on toteuttanut kaikki tarvittavat toimenpiteet saadakseen järjestelmän toimintaan samaan päivämäärään mennessä kaikissa niissä maissa, jotka ovat yhteistä passitusta koskevan yleissopimuksen sopimuspuolia. Euroopan vapaakauppaliiton (EFTA) maiden ja Visegrad-maiden (Puola, Unkari, Tekki ja Slovakia) osalta asiasta ei ole lainsäädäntöön perustuvaa velvoitetta, mutta nekin ovat ilmoittaneet olevansa valmiita samaan aikaan. NCTS-järjestelmän sekä valmisteveron alaisten tuotteiden liikkumista ja valvontaa koskevan atk-järjestelmän (EMCS) tavoitteisiin kuuluu petosten torjunta arkojen ja valmisteveron alaisten tuotteiden alalla, mutta molemmilla järjestelmillä on myös omat erityiset tavoitteensa ja niiden oikeusperustat ja hallinnolliset järjestelyt ovat erilaiset. Niiden hallinnoiminen jäsenvaltioissa tapahtuu myös toisistaan erillään. Komissio on kuitenkin sitoutunut maksimoimaan molempien järjestelmien yhteiset piirteet varmistaakseen niiden yhteentoimivuuden tarvittaessa, minimoidakseen kaupan alan toimijoille järjestelmien käytöstä aiheutuvat kustannukset ja minimoidakseen EMCS-järjestelmän käyttöönottoon liittyvät riskit sekä perustamis- ja käyttökustannukset. Arvoltaan 35 miljoonan euron talousarvioesityksessä otetaan jo huomioon yhteisten piirteiden kuten projektihallinnon ja infrastruktuurin yhteisten osatekijöiden avulla saavutettavat kustannussäästöt. Se kattaa kuitenkin kaikki tarvittavat EMCS-järjestelmälle ominaiset toiminnot, jotka liittyvät järjestelmää koskeviin erityisvaatimuksiin, sen kehittämiseen, toimintaan, ylläpitoon, koordinointiin ja tukeen seuraavien viiden vuoden ajan, ja tavoitteena on saada EMCS-järjestelmä siihen mennessä käyttöön koko yhteisön alueella. (1) Komission asetus (EY) N:o 2787/2000, annettu 15 päivänä joulukuuta 2000, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä annetun asetuksen (ETY) N:o 2454/93 muuttamisesta, EYVL L 330, 27.12.2000.